Γιάννης Μπουρούσης

Ο Γιάννης Μπουρούσης (Καρδίτσα, 17 Νοεμβρίου 1983) είναι Έλληνας πρώην επαγγελματίας διεθνής καλαθοσφαιριστής και νυν πρόεδρος του Α.Σ. Καρδίτσας. Έχει ύψος 2,13 μέτρα. και αγωνιζόταν στη θέση του σέντερ. Στην καριέρα του που διήρκησε 21 χρόνια, αγωνίστηκε για 11 συλλόγους στα σημαντικότερα πρωταθλήματα της Ευρώπης και στην Κίνα. Αποτέλεσε βασικό στέλεχος της Εθνικής Ελλάδας για δεκαπέντε χρόνια, κατακτώντας 3 μετάλλια. Στις 17 Σεπτεμβρίου 2022, στο Νέο Κλειστό Γυμναστήριο της Καρδίτσας δόθηκε το όνομα ''Γιάννης Μπουρούσης'' προς τιμήν του αθλητή.

 Γεννήθηκε στην Καρδίτσα. Η πρώτη ομάδα του Γιάννη Μπουρούση ήταν ο Γ.Σ. Καρδίτσας (Γ' Κατηγορία). Στη συνέχεια, μεταγράφηκε στην ΑΕΚ, όπου αγωνίστηκε τις χρονιές 2002-2006. Το τέλος της σαιζόν 2005-06 τον βρήκε να αγωνίζεται στο ισπανικό πρωτάθλημα με την Μπαρτσελόνα. Στις 27 Ιουνίου 2006 ήρθε στον Ολυμπιακό, υπογράφοντας τετραετές (3+1 χρόνια) συμβόλαιο. Στην πρώτη του χρονιά στον Ολυμπιακό, φαινόταν να ήταν αρχικά η τελευταία λύση στους ψηλούς, όμως οι απουσίες στις θέσεις των ψηλών ανάγκασαν τον προπονητή του, Πίνι Γκέρσον, να τον χρησιμοποιήσει περισσότερο. Ο Μπουρούσης άδραξε την ευκαιρία αυτή που του δόθηκε. Η απόδοσή του βελτιώνεται από παιχνίδι σε παιχνίδι, με αποτέλεσμα την ανάδειξή του ως δεύτερου πολυτιμότερου παίκτη της Α1 την 15η αγωνιστική (στο παιχνίδι εναντίον της Ολύμπιας Λάρισας) και αποκορύφωμα την ανάδειξή του ως καλύτερου παίκτη της Α1, τη 17η αγωνιστική στην εκτός έδρας νίκη του Ολυμπιακού επί του Παναθηναϊκού. Στις 30 Ιουνίου 2011 έλυσε κοινή συναινέσει το συμβόλαιό του με τον Ολυμπιακό, έπειτα από την δημοσιοποίηση διαλόγων του με τον Μάκη Ψωμιάδη, στα πλαίσια της υπόθεσης των στημένων αγώνων ποδοσφαίρου.Τη διετία 2011-2013 αγωνίστηκε στην ιταλική Αρμάνι Τζινς Μιλάνο, χωρίς να κερδίσει κάποιον τίτλο, ενώ τη διετία 2013-2015 αγωνίστηκε στην ισπανική Ρεάλ Μαδρίτης με την οποία στέφτηκε συν τοις άλλοις Πρωταθλητής Ευρώπης 2015 και Πρωταθλητής Ισπανίας 2015. Το καλοκαίρι του 2015, βρέθηκε μια ανάσα από το να μετακομίσει στο πρωτάθλημα της Κίνας, αλλά τελικά αποδέχτηκε την πρόταση της Σάσκι Μπασκόνια και έμεινε στην Ισπανία. Την δεύτερη αγωνιστική της σεζόν 2015-16 στην Ευρωλίγκα, κόντρα στον Ολυμπιακό η Λαμποράλ νίκησε με 96-89 στην παράταση και ο Μπουρούσης είχε τελειώσει το ματς με double-double έχοντας 28 πόντους (6/11 δίποντα, 2/3 τρίποντα, 10/13 βολές), 12 ριμπάουντ και 3 ασίστ σε 33 λεπτά, με αποτέλεσμα να συγκεντρώσει 44 βαθμούς στο σύστημα αξιολόγησης. Ήταν ρεκόρ καριέρας για τον Έλληνα σέντερ, τόσο σε συγκομιδή πόντων, όσο και σε αξιολόγηση. Με την ομάδα της Σάσκι Μπασκόνια έκανε γενικά μια καταπληκτική χρονιά, την καλύτερη της καριέρας του με 14,5 πόντους και 8,7 ριμπάουντ κατά μέσο όρο. Έφτασε μέχρι το Final Four του Βερολίνου, όπου και αποκλείστηκε στον ημιτελικό από την Φενέρμπαχτσε. Ο Μπουρούσης βγήκε μέλος της καλύτερης πεντάδας της Ευρωλίγκα. Στο Πρωτάθλημα Ισπανίας βγήκε δυο φόρες παίκτης του μήνα, ενώ ήταν μέλος της κορυφαίας πεντάδας και πολυτιμότερος παίκτης όλης της χρονιάς για την περίοδο 2015-2016, έχοντας μετρήσει 13,2 πόντους και 7,4 ριμπάουντ.Στις 12 Ιουλίου 2016 ανακοινώθηκε η συνεργασία του, διετούς διάρκειας, με τον Παναθηναϊκό. Τον Φλεβάρη του 2017 κατέκτησε το Κύπελλο Ελλάδας κόντρα στον Άρη. Τον Ιούνιο πανηγύρισε το δεύτερο πρωτάθλημα της καριέρας του στην Ελλάδα αφού ο Παναθηναϊκός νίκησε με 2-3 τον Ολυμπιακό με τον ίδιο να κάνει καλούς τελικούς. Στις 4 Ιουλίου 2017 ανακοινώθηκε η λύση της συνεργασίας του με τον Παναθηναϊκό, με κοινές δηλώσεις του ίδιου, όσο και του ιδιοκτήτη της ΚΑΕ, Δημήτρη Γιαννακόπουλου.Στις 10 Ιουλίου 2017 ανακοινώθηκε η συνεργασία του με την ομάδα του κινέζικου πρωταθλήματος (CBA), Ζεγιάνγκ Λάιονς. Ο Μπουρούσης πραγματοποίησε μια καλή σεζόν στο πρωτάθλημα έχοντας σε 52 αγώνες 17.06 πόντους, 10.8 ριμπάουντ, 2.7 ασίστ, φτάνοντας μέχρι τους τελικούς του πρωταθλήματος, χωρίς όμως να το κατακτήσει.Το καλοκαίρι του 2019, επέστρεψε στην Ευρώπη και την Ισπανία για λογαριασμό της Γκραν Κανάρια. Στις 31 Οκτωβρίου 2019, ανακοινώθηκε η υποψηφιότητά του για την καλύτερη ομάδα της δεκαετίας 2010-2020 στην Ευρωλίγκα, ωστόσο δεν μπήκε στην τελική δεκάδα. Με την φανέλα της Γκραν Κανάρια, μέτρησε 8,8 πόντους και 3,8 ριμπάουντ μέσο όρο στο Πρωτάθλημα Ισπανίας. Στις 10 Αυγούστου 2020, ανακοινώθηκε από την Ευρωλίγκα ότι αποτελεί μέλος της κορυφαίας δεκάδας (ομάδας) της Αρμάνι Μιλάνο στη δεκαετία 2010-2020, όντας ένατος σε ψήφους του κοινού με ποσοστό 34.90%. Στις 14 Αυγούστου 2020, ανακοινώθηκε από την Ευρωλίγκα ότι αποτελεί μέλος της κορυφαίας δεκάδας (ομάδας) και της Μπασκόνια στη δεκαετία 2010-2020, όντας δεύτερος σε ψήφους του κοινού με ποσοστό 66,26%.Την 1η Δεκεμβρίου 2020, ανακοινώθηκε από την ομάδα του Περιστερίου, μέχρι το καλοκαίρι του 2021. Στις 5 Δεκεμβρίου, επέστρεψε στο ελληνικό πρωτάθλημα έχοντας 19 πόντους (5/10διπ., 1/1τριπ., 6/9β.), 9 ριμπάουντ, 1 ασίστ κόντρα στο Λαύριο και στις 13 του ίδιου μήνα, έφτασε τις 300 εμφανίσεις στο Πρωτάθλημα Ελλάδας. Στις 11 Μαρτίου 2021, αποχώρησε από τον σύλλογο για προσωπικούς λόγους.Στις 9 Ιουλίου 2021, με ανάρτησή του στα μέσα κοινωνικής δικτύωσης, ανακοίνωσε την απόσυρσή του από την ενεργό δράση μετά από είκοσι χρόνια επιτυχημένης καριέρας στα ευρωπαϊκά και ελληνικά παρκέ. Ανακοινώσεις προς τιμήν του Μπουρούση έβγαλαν η Ελληνική Ομοσπονδία Καλαθοσφαίρισης, ο ΕΣΑΚΕ και ο ΠΣΑΚ.Στις 27 Σεπτεμβρίου 2021, ανακοίνωσε την επιστροφή του στα γήπεδα, για λογαριασμό της ομάδας της ιδιαίτερης πατρίδας του, τον Α.Σ. Καρδίτσας της Α2 Εθνικής. Στις 23 Οκτωβρίου φόρεσε για πρώτη φορά τη φανέλα της Καρδίτσας και με 23 πόντους και 10 ριμπάουντ την οδήγησε σε μια μεγάλη νίκη κόντρα στον Πανερυθραϊκό. Στις 2 Φεβρουαρίου 2022 ήταν ο κορυφαίος του αγώνα κόντρα στην Ελευθερούπολη με 21 πόντους (8/12 δίποντα) και 11 ριμπάουντ, βοηθώντας την Καρδίτσα να κάνει το 11 στα 11 στην Α2. Στις 22 Μαρτίου 2022, στο ντέρμπι της Α2 κόντρα στον Τρίτωνα είχε 26 πόντους με 3 τρίποντα. Στις 25 Μαρτίου ανακοίνωσε πως δεν θα αγωνιστεί με την ομάδα στην Α1 κατηγορία, τερματίζοντας ουσιαστικά την αγωνιστική του καριέρα. Στις 7 Μαΐου 2022, σε αγώνα φιέστα για την κατάκτηση του Πρωταθλήματος της Α2 αλλά και τελευταίο στην καριέρα του Μπουρούση, ο ίδιος μέτρησε 17 πόντους (4/8 δίποντα, 1/5 τρίποντα, 6/6 βολές), 7 ριμπάουντ, 3 ασίστ, 3 κλεψίματα και 3 λάθη σε 23:34. Μάλιστα στον τελευταίο πόντο της καριέρας του μετά από ελεύθερη βολή γνώρισε την αποθέωση από τους φιλάθλους της ομάδας, συμπαίκτες και αθλητές. Ο Γιάννης Μπουρούσης ήταν μέλος της Εθνικής ομάδας Νέων, με την οποία κατέκτησε το χρυσό μετάλλιο στο Ευρωμπάσκετ του 2002 στη Ρωσία. Επίσης υπήρξε μέλος της Εθνικής ομάδας Ανδρών με την οποία κατέκτησε το χρυσό μετάλλιο στο Ευρωμπάσκετ 2005 της Σερβίας και το χάλκινο μετάλλιο στο Ευρωμπάσκετ 2009 της Πολωνίας. Συμμετείχε στους Ολυμπιακούς Αγώνες του 2008 όπου η ομάδα τερμάτισε πέμπτη. Στο Ευρωμπάσκετ του 2011 ήταν ένας από τους λεγόμενους "Τρεις Σωματοφύλακες" της Εθνικής Ομάδας και τη βοήθησε να κατακτήσει την έκτη θέση του τουρνουά, αν και αγωνιζόταν χωρίς τα μεγάλα της αστέρια. Επίσης έχει συμμετάσχει, στα Ευρωμπάσκετ του 2013, 2015 και 2017, φτάνοντας τις 7 και μάλιστα συνεχόμενες συμμετοχές σε Ευρωμπάσκετ, όντας ο δεύτερος Έλληνας πίσω από τον Γιαννάκη που σταμάτησε στα 8. Επιπλέον έχει αγωνιστεί στα Παγκόσμια κύπελλα του 2010, του 2014 ενώ συμμετείχε και στα παιχνίδια της προκριματικής φάσης καθώς και στην τελική φάση του Παγκοσμίου Κυπέλλου 2019, στην Κίνα. Τον Φλεβάρη του 2018 σημείωσε δύο ρεκόρ, σε πόντους, αλλά και συμμετοχές. Το 2019 στο Παγκόσμιο κύπελλο ανέβηκε κι άλλο στην λίστα των σκόρερ και στις συμμετοχές, μπαίνοντας στην δεκάδα. Από το Προολυμπιακό τουρνουά του 2016 μέχρι το Παγκόσμιο του 2019 αποτέλεσε τον αρχηγό της εθνικής ομάδας όντας ο παλαιότερος διεθνής καλαθοσφαιριστής. Στις 7 Φεβρουαρίου 2020 ανακοίνωσε, πως αποχωρεί από την Εθνική ομάδα, μετά από 14 χρόνια παρουσίας. Με την ανακοίνωση της απόφασης η ΕΟΚ και ο ΠΣΑΚ τον ευχαρίστησαν για την προσφορά του στην Εθνική. Με το εθνόσημο αγωνίστηκε σε 174 αγώνες (9ος στην ιστορία) με 1.644 πόντους (8ος σκόρερ στην ιστορία) (μ.ο: 9.45). Κατά την διάρκεια ενός διεθνούς φιλικού αγώνα ανάμεσα στις εθνικές ομάδες της Σερβίας και της Ελλάδας στο Τουρνουά Ακρόπολις 2010, ο Σέρβος παίκτης Νέναντ Κρστιτς, χτύπησε τον Μπουρούση με μία καρέκλα στο κεφάλι, στη διάρκεια ενός καβγά που είχαν οι δυο ομάδες. Την επόμενη μέρα ο Κρστιτς δήλωσε: «Νόμιζα ότι μου επιτέθηκε ένας οπαδός». Ο Μπουρούσης του έκανε μήνυση, αλλά για διπλωματικούς λόγους η μήνυση αποσύρθηκε. Στις 25 Ιουλίου 2022, ανέλαβε το ρόλο του προέδρου του Δ.Σ. της Καρδίτσας. ΑΕΚ Πρωτάθλημα Ελλάδας: (2002) Ολυμπιακός 2x Κύπελλα Ελλάδας: (2010, 2011) Ρεάλ Μαδρίτης Ευρωλίγκα: (2015) Πρωτάθλημα Ισπανίας: (2015) 2x Κύπελλα Ισπανίας: (2014, 2015) 2x Σούπερ Καπ Ισπανίας: (2013, 2014) Παναθηναϊκός Πρωτάθλημα Ελλάδας: (2017)Κύπελλο Ελλάδας: (2017) Α.Σ. Καρδίτσας Πρωτάθλημα Α2 Εθνικής: (2022) Εθνική Νέων Ανδρών Χρυσό μετάλλιο στο Ευρωμπάσκετ του 2002, στη Ρωσία Εθνική Ανδρών Χρυσό μετάλλιο στο Ευρωμπάσκετ 2005, στο Βελιγράδι Χρυσό μετάλλιο στο Προολυμπιακό τουρνουά καλαθοσφαίρισης ανδρών 2008 Χάλκινο μετάλλιο στο Ευρωμπάσκετ 2009, στην Πολωνία 3x Ελληνικό All-Star Game Νέων: (2003, 2004, 2005) 6x Ελληνικό All-Star Game: (2006, 2007, 2008, 2009, 2010, 2011) Ευρωπαϊκό Αστέρι FIBA: (2007) Πολυτιμότερος παίκτης (MVP) του Ελληνικού All-Star Game: (2009) 3x Μέλος της καλύτερης πεντάδας του Πρωταθλήματος Ελλάδας: (2008, 2009, 2011) 4x Μέλος της καλύτερης αμυντικής πεντάδας του Πρωταθλήματος Ελλάδας από το Eurobasket.com's: (2007, 2008, 2010, 2011) Μέλος της καλύτερης πεντάδας των Τελικών του Πρωταθλήματος Ισπανίας: (2014) Πολυτιμότερος παίκτης (MVP) του Πρωταθλήματος Ισπανίας: (2016) Μέλος της καλύτερης πεντάδας του Πρωταθλήματος Ισπανίας: (2016) 2x Παίκτης του μήνα στο Πρωτάθλημα Ισπανίας 2x Μέλος της καλύτερης πεντάδας της Ευρωλίγκα: (2009, 2016) Πολυτιμότερος Παίκτης (MVP) του μήνα στην Ευρωλίγκα: (Μάρτιος 2016) 8x Πολυτιμότερος Παίκτης (MVP) της αγωνιστικής στην Ευρωλίγκα Γιάννης Μπουρούσης, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά). Ioannis Bourousis, στατιστικά στοιχεία αθλητή στον επίσημο ιστότοπο της Euroleague Basketball (Αγγλικά). (Αγγλικά) Γιάννης Μπουρούσης, στατιστικά στην επίσημη ιστοσελίδα του Παγκοσμίου Κυπέλλου Καλαθοσφαίρισης 2010.